Шэрджэс театрыр къызэрытщыхъуар
Тхьэмахуэ кIуам ди республикэм щыхьэщIащ Акъ Мухьэрбэч и цIэр зезыхьэ Шэрджэс драмэ театрыр. Налшык къалэм дэт, ЩоджэнцIыкIу Алий и цIэр зезыхьэ Къэбэрдей къэрал драмэ театрым, Нарткъалэ, Анзорей дэт ЩэнхабзэмкIэ унэхэм щагъэлъэгъуащ «Шукшин и хъыбархэр» спектаклыр.
Режиссёр Агъашэ Елдар спектаклыр игъэуващ, Шукшин Василий и «Стёпкина любовь», «Мой зять украл машину дров», «Стёпка», «Артист Федор Грай» Iуэтэжхэр и лъабжьэу.
Шэрджэс театрым и унафэщI Акъ Динэ къызэрыджиIамкIэ, Къэбэрдей-Балъкъэрымрэ Адыгеймрэ щаIа гастролхэр Къэрэшей-Шэрджэс Республикэр къызэрыунэхурэ илъэси 100 зэрырикъум ипкъ иткIэ, КъШР-м ЩэнхабзэмкIэ и министерствэм игъэхьэзыра проектым кърикIуауэ аращ.
«Адыгэ Республикэми Къэбэрдей-Балъкъэрми щыдогъэлъагъуэ тхакIуэ Шукшин Василий и IуэтэжхэмкIэ дгъэува спектаклыр. Ар адыгэбзэкIэ зэзыдзэкIар журналист, усакIуэ Бемырзэ Зурабщ. Къыхэгъэщыпхъэщ Шукшин адыгэбзэкIэ иджы япэу утыку къихьэу зэрыарар», — жиIащ Акъ Динэ.
Спектаклыр хуабжьу «зэмыфэгъу» дахэу зэхэгъэува хъуат, хъыбариплIым я купщIэр къыхэкъузыкIарэ гушыIэ дахэкIэ гъэнщIауэ. Шукшин нэхъ тпэгъунэгъу ищIырт, теплъэгъуэхэм я зэблэкIыгъуэм актёрхэм къыхадзэ адыгэ дзапэ уэрэдхэм («Си Сэрэтинэ», «Iэлъын цIыкIу», нэгъуэщIхэри).
Шукшин и хъыбархэр бзэ дахэкIэ тхауэ, ар къэзыIуатэм акъыл жанагъ дэплъагъуу апхуэдэщ. Абы хэтхэр цIыху къызэрыгуэкIщ, къуажэ гъащIэм нэхъ пэгъунэгъуу, гу къабзэ-псэ къабзэу.
Ар адыгэбзэкIэ зэдзэкIауэ адыгэ актёрхэм ягъэзащIэу слъагъуным си нэ къыхуикIырт, зэрагъэувам и хъыбар зэрызэхэсх лъандэрэ. Спектаклым и япэ дакъикъэм къыщыщIэдзауэ удахьэхырт шэрджэс театрым и актёрхэм. Утыку кърахьам лъабжьэ хуэхъур псэукIэм ехьэлIа къызэрыгуэкI Iуэхугъуэхэрауэ щытми, дэтхэнэми и псэ, зэчий, къару хилъхьэри, гъащIэм щыщ дыдэ фIэкIа умыщIэу ди пащхьэ къиуващ актёрхэр. Iуэтэжым хэт лIыхъужьхэр дахэу зэрыджэгум гур хигъахъуэрт, гушыIэмрэ джэгукIэмрэ псэр дэпсэхурт.
ГъэщIэгъуэн пщымыхъуу къанэркъым зы сыхьэтым и кIуэцIкIэ актёрхэр образ зыбжанэм зэрихьэр, зы теплъэгъуэм къыпыту адрей теплъэгъуэр екIуу зэрагъэзащIэр. Ар апхуэдэу тыншкъым зи щIалэгъуэхэм я дежкIи, нэхъыжьыIуэхэмкIи. Спектаклым хэтахэм ящыщ дэтхэнэми щхьэхуэу укъытеувыIэну хуэфащэщ, ауэ сэ къыхэзгъэщынут Шэрджэс театрым и артист гуакIуэ, зи ныбжьыр илъэс 70-м щхьэдэха Тут Тезадэ. Абы и ролхэр «утыку образкъым», атIэ «гъащIэ образщ». АпхуэдизкIэ дахэу мэджэгури, джэгуу къапщIэркъым Тезадэ. Ар ящыщщ театрым узэрыщIэсыр пщызыгъэгъупщэ актёрхэм. Мы спектаклми арат — къуажэм, хьэблэм, пщIантIэм, унэм щыпсэу бзылъхугъэ фIэрафIэщ, Iущщ, бзаджэщ, гуапэщ — дауэ мыхъуми, жиIэмрэ зэрызищIымрэ уи фIэщ ищIыфу утыку итщ.
Нэхъыжьхэмрэ нэхъыщIэхэмрэ щызэдгъэпщакIэ, къыхэзгъэщынт КIэм Iэсият. Пэжщ, дяпэкIэщ актрисэ пщащэм и псыкъэжэгъуэр, ауэ образым зэрихьэфым, и лIыхъужьым ещхьу уи пащхьэ къызэриувэм я фIыгъэкIэ куэдкIэ узыщегъэгугъ. Нэхъапэу игъэзэщIа ролхэмкIэ, и актёр IэзагъкIэ куэд щIауэ тцIыху Мамыжь Азрэти сыт щыгъуи хуэдэу дахэу щыджэгуащ «Шукшин и хъыбархэм». Апхуэдэу ди гуапэу дакIэлъыплъащ Ажий Щамил, ДыщэкI Руслан, Шорэ Марьянэ, Къаргъей Заремэ, Мэчэр Индирэ сыми.
Налшык иужькIэ шэрджэс театрым и гъэлъэгъуэныгъэхэм щыпищащ Аруан, Лэскэн районхэми. Театрым хуэзэша цIыхухэр ЩэнхабзэмкIэ унэм екIуэлIащ, иджырей щытыкIэм къигъэув жыпхъэхэр ягъэзащIэу, ягу зэрырихьар къралъхьащ социальнэ сетхэм.
Пандемие лъэхъэнэ дезыгъэзэшам щIэщыгъуэу къытхыхьа Шэрджэс театрыр махуэ хуабэм узыхуэлIэ псы Iубыгъуэу къытщыхъуащ. Тхьэм заригъэузэщI.
НэщIэпыджэ Замирэ.
Сурэтыр Къарей Элинэ трихащ.
